ธนาคารอิสลามฯ ต่ออายุสินเชื่อซับน้ำตาอีก 6 เดือน
โพสต์ทูเดย์-ธนาคารอิสลามฯ ขยายเวลาสินเชื่อซับน้ำตาอีก 6 เดือน พร้อมเพิ่มสินเชื่อเพื่อก่อสร้างซ่อมแซมบ้านหลังมีลูกค้าต้องการมาก
11 ม.ค. 2553

โพสต์ทูเดย์-ธนาคารอิสลามฯ ขยายเวลาสินเชื่อซับน้ำตาอีก 6 เดือน พร้อมเพิ่มสินเชื่อเพื่อก่อสร้างซ่อมแซมบ้านหลังมีลูกค้าต้องการมาก
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย เปิดเผยว่า ธนาคารได้ขยายระยะเวลาโครงการสินเชื่อซับน้ำตาออกไปจนถึงวันที่ 30 มิ.ย. 2553 หลังจากสิ้นสุดโครงการเมื่อวันที่ 31 ธ.ค. ที่ผ่านมา เนื่องจากเป็นโครงการที่ได้รับการตอบรับที่ดีจากลูกค้าที่เข้ามาใช้บริการ
"การที่ธนาคารขยายเวลาโครงการสินเชื่อซับน้ำตา เพื่อหวังช่วยแบ่งเบาภาระหนี้ให้กับประชาชนทั่วไป ในภาวะเศรษฐกิจตกต่ำ เพราะในช่วงปี 2552 มีลูกค้าเข้ามาขอใช้บริการในโครงการสินเชื่อซับน้ำตากับธนาคารมากกว่า 6 พันราย โดยในจำนวนนี้ส่วนหนึ่งเป็นลูกค้าที่ต้องการเงินไปก่อสร้าง ซ่อมแซม หรือต่อเติมที่อยู่อาศัย ซึ่งเดิมธนาคารไม่ได้ปล่อยสินเชื่อในส่วนนี้ ทำให้การขยายเวลาในครั้งนี้ ธนาคารได้เพิ่มสินเชื่อเพื่อก่อสร้าง ต่อเติม และซ่อมแซมที่อยู่อาศัย เข้าไปด้วย เพื่อรองรับความต้องการของลูกค้า"
สำหรับโครงการสินเชื่อซับน้ำตา 3 ในครั้งนี้ ประกอบด้วย 5 สินเชื่อ คือ 1.สินเชื่อเพื่อซื้อที่อยู่อาศัย 2. สินเชื่อเพื่อไถ่ถอนที่อยู่อาศัย 3.สินเชื่อเพื่อรีไฟแนนซ์หนี้บัตรเครดิต/บุคคล 4.สินเชื่อวงเงินอเนกประสงค์ และ5.สินเชื่อเพื่อก่อสร้าง ต่อเติม และซ่อมแซมที่อยู่อาศัย
นายธีรศักดิ์ กล่าวว่า ในส่วนของสินเชื่อเพื่อก่อสร้าง ซ่อมแซม ต่อเติมที่อยู่อาศัย นั้น ธนาคารให้วงเงินสินเชื่อไม่เกิน 100% ของค่าใช้จ่ายจริง หรือราคาประเมิน แต่ไม่เกิน 5 ล้านบาท คิดอัตรากำไรแบบคงที่พิเศษ โดยแบ่งเป็น 2 ทางเลือก คือ ทางเลือกที่ 1 กรณีปลอดชำระเงินต้นภายใน 3 ปีแรก ปีที่ 1- 3 คิดอัตรากำไร 4.50% และปีที่ 4 ขึ้นไป คิดอัตรากำไร SPRL-0.5%
ส่วนทางเลือกที่ 2 กรณีผ่อนชำระเป็นปกติตั้งแต่งวดแรก สำหรับบุคคลทั่วไป ปีที่ 1 คิดอัตรากำไร 1.85% ปีที่ 2 ขึ้นไป คิดอัตรากำไร SPRL -1.5% สำหรับข้าราชการ/พนักงานรัฐวิสาหกิจ ปีที่ 1 คิดอัตรากำไร 1.5% ปีที่ 2 ขึ้นไป คิดอัตรากำไร SPRL-1.5%